**Учестала питања и одговори, садржај:**

# **ПРЕДМЕТ ОПОРЕЗИВАЊА**

## Општина је дозначила из буџета новчана средства Спортском центру. Наведена средства представљају донације, односно иста су дозначена бесповратно за потицај и развој спорта. Да ли дозначена средства подлијежу опорезивању порезом на додату вриједност?

Новчана средства нису предмет опорезивања порезом на додату вриједност, осим у случају када иста представљају накнаду или дио накнаде за опорезиви промет добара и услуга који обвезник врши или када су иста непосредно повезана са цијеном добара, односно пружених услуга (субвенције).

У складу са претходно наведеним, уколико новчана средства (донације) која Спортски центар прима од локалне општине не представљају накнаду за опорезиви промет добара и услуга који обвезник (Спортски центар) врши, тада иста не представљају предмет опорезивања порезом на додату вриједност, у смислу члана 3. Закона о порезу на додату вриједност (у даљем тексту Закона) и члана 2. Правилника о примјени Закона о порезу на додату вриједност (у даљем тексту Правилника).

## Предузеће из Босне и Херцеговине је купило добра у иностранству (Аустрији) и иста одмах продало у иностранство (Њемачку), без уласка добара у Босну и Херцеговину. Да ли је наведени промет опорезив порезом на додату вриједност у Босни и Херцеговини?

С обзиром да су у случају из предметног акта добра купљена у иностранству (Аустрији) и одмах продата, такође, у иностранство (Њемачку), без уноса добара у царинско подручје БиХ, то није дошло до промета на територији Босне и Херцеговине, нити до увоза добара у Босну и Херцеговину и иста не подлијежу опорезивању порезом на додату вриједност у Босни и Херцеговини, у складу са чланом 3. Закона.

## Адвокат се регистровао за ПДВ у 2020. години и порески је обвезник од првог јануара. У току мјесеца јануара наплатио је неке од трошкова досуђених од суда које је имао у току 2018. и 2019. године. Да ли је на исте требао обрачунати ПДВ у вријеме када су настали? Ако није, да ли је сада у обавези обрачунати ПДВ?

Наплата потраживања из периода прије регистрације за ПДВ, није предмет опорезивања ПДВ-ом, сходно члану 3. Закона.

## У просторијама пореског обвезника извршена је крађа. Увиђај о извршеној крађи су извршили припадници Министарства унутрашњих послова и сачинили записник. На који начин се третира крађа робе са становишта Закона о ПДВ-у БиХ?

С обзиром да је крађа добара пријављена Министарству унутрашњих послова, на основу чега је Министарство сачинило записник, то у складу с напријед наведеним није дошло до промета добара, односно крађа се не сматра прометом у смислу члана 3. Закона, те с тим у вези немате обавезу обрачунати ПДВ на украдену робу.

## Какав је порески третман робе у транзиту кроз БиХ и какав је начин фактурисања овог промета?

Ако се у конкретном случају ради о „транзиту робе“, тј. када добра нису унесена у царинско подручје Босне и Херцеговине, такав промет **добара** се, сходно члану 3. Закона, не опорезује ПДВ-ом у Босни и Херцеговини. У том случају дужни сте, као основ за необрачунавање ПДВ-а, назначити члан 3. Закона, односно члан 26. став (1) тачка 3. Закона.

## Предузеће А изводи радове на изградњи аутопута, заједно са предузећем Б. Уговором о пословној сарадњи је регулисано да предузеће А обезбиједи дизел гориво, те да се трошкови горива префактуришу предузећу Б по цијени горива по којој је извршена набавка. Какав је третман префактурисања трошкова дизел горива са становишта Закона о ПДВ-у.

Уколико између предузећа А и предузећа Б није дошло до промета дизел горива у смислу члана 3. Закона, односно уколико није дошло до преноса права располагања на добрима (горивом), сходно члану 4. став (1) Закона, то предузеће А није у обавези да за трошкове горива изда пореску фактуру. Промет дизел горива се десио између продавца горива и предузећа А као купца. Наиме, начин наплате предметних трошкова је ствар уговорних односа између предузећа А и Б.

За потраживање трошкова који не представљају накнаду или дио накнаде за опорезив промет добара и услуга обвезник ПДВ не издаје фактуру нити други документ који служи као фактура из члана 55. Закона.

## Фирма је наплатила штету од физичког лица за возило. Да ли то представља опорезиви промет?

У случају стварне накнаде штете нема промета. Штета се надокнађује зато што у складу са законом или уговором, лице одговорно за штету мора сносити одговорност за штету и за настале посљедице штете. Дакле, њоме се одговара за штету и њене посљедице, те стварна накнада штете не подлијеже опорезивању у смислу члана 3. Закона.

За потраживање трошкова који не представљају накнаду или дио накнаде за промет добара и услуга обвезник ПДВ не издаје фактуру нити други документ који служи као фактура из члана 55. Закона.

## Фирма је набавила робу и смјестила је у царинско складиште. Да ли се продаја робе са царинског складишта у иностранство сматра извозом?

Ако су у конкретном случају добра купљена у иностранству и смјештена у царинско складиште (царински одобрени поступак са економским учинком у којем предметна роба смјештена  у царинско складиште има статус стране робе), те иста продата из царинског складишта у иностранство, без уноса добара у царинско подручје БиХ, то у том случају није дошло до увоза добара, те сходно члану 3. Закона не подлијеже опорезивању ПДВ-ом у Босни и Херцеговини. С тим у вези, обвезник ПДВ-а из Босне и Херцеговине је, у смислу члана 107. став (2) Правилника, у обавези да приликом испостављања фактуре за извршени промет добара изван БиХ, купцима из иностранства којима продаје робу, назначи члан Закона по коме се обрачун пореза на додату вриједност не врши (у конкретном случају члан 3. став (1) Закона о порезу на додату вриједност).

Који је порески третман накнаде штете настале усљед пријевременог раскида уговора са корисницима телекомуникационих услуга?

У случају стварне накнаде штете нема промета. Штета се надокнађује зато што у складу са законом или уговором, лице одговорно за штету мора сносити одговорност за штету и за настале посљедице штете. Дакле, њоме се одговара за штету и њене посљедице, те стварна накнада штете не подлијеже опорезивању у смислу члана 3. Закона.

За потраживање трошкова који не представљају накнаду или дио накнаде за промет добара и услуга обвезник ПДВ не издаје фактуру нити други документ који служи као фактура из члана 55. Закона.

Стога, уколико фирма из области телекомуникација потпише уговор са корисницима услуга на минимални период трајања уговора од нпр. 24 мјесеца, а уговор буде раскинут кривицом корисника прије истека рока, те се услуге престану пружати али је корисник дужан да надокнади штету у висини преосталих мјесечних претплата до истека минималног периода трајања уговора, у том случају новчани износ који фирма прими од корисника не представља накнаду за извршени промет услуга, те исти не подлијеже опорезивању ПДВ-ом у смислу члана 3. Закона.

Да ли порески обвезник може да донира храну народној кухињи без обрачунатог ПДВ-а?

У складу са чланом 5. став (2) тачка 3. Закона не сматра се прометом добара уз накнаду давање поклона у храни као донација коју порески обвезник у сврху спречавања њеног уништавања, заштите околиша и помоћи крајњим примаоцима донира искључиво посредницима у донирању хране регистрованим за прикупљање и пружање хуманитаме помоћи.

Испорука хране коју порески обвезник, у циљу спречавања њеног уништавања и пружања помоћи без накнаде (донирање хране), врши посреднику који организује и/или учествује у ланцу донирања хране сматра пореско признатим расходом, сходно члану 11. Правилника

Донирање хране је извршено у циљу спречавања њеног уништавања уколико је за исту, у моменту донирања, преостало највише пет дана до истека рока који је означен са "употријебити до", односно "најбоље употријебити до" и/или 5% од укупног периода у којем се храна може употријебити према декларацији или амбалажи, осим за храну за дојенчад за коју је рок највише 7% укупног периода.

Посредник је непрофитно правно лице или удружење (као што је јавна кухиња и сличан субјект) које је код надлежног органа регистровано за прикупљање, припремање, подјелу и/или пружање помоћи у храни.

Пореско признатим расходом пореског обвезника сматра се испорука хране у износу до 3% од вриједности укупних испорука добара и пружених услуга (без ПДВ) извршених током претходне године.

За сваку појединачно извршену испоруку - донацију хране порески обвезник дужан је сачинити, те потпуно и правилно попунити Образац И-ДХ.

# **ПРОМЕТ ДОБАРА**

Пословни простор страног правног лица се налази у БиХ. Фактура за испоручену електричну енергију за наведени простор ће се издавати на страно правно лице. Да ли је то испорука са обрачунатим излазним ПДВ-ом?

С обзиром да порески обвезник из БиХ врши опорезиви промет добара (електрична енергија) на територији БиХ у смислу члана 4. и 14. Закона, лицу из иностранства, то је потребно да у складу са чланом 55. Закона, изда пореску фактуру са обрачунатим ПДВ-ом, која мора најмање садржавати податке који су прописани чланом 107. Правилника, јер се у конкретном случају не ради о извозу добара, у смислу члана 27. став (1) тачка 1. Закона, за које морају бити испуњени услови из члана 40. став (1) Правилника и члана 41. став (1) Правилника, тј. да је добро прешло границу БиХ и да обвезник (извозник) посједује извозну царинску исправу, односно копију извозне царинске исправе о извршеном извозу добара, издату у складу са царинским прописима.

## Како се третира пописом утврђени мањак добара за који се не терети одговорно лице?

Мањак добара се утврђује пописом материјала и робе у складишту, стоваришту, магацину, продавници или другом сличном објекту од стране овлашћеног лица или пописне комисије обвезника, о чему се обавезно састављају записник и пописна листа, те се исти сматра прометом добара у ванпословне сврхе у складу са чланом 5. Закона. У том случају је порески обвезник дужан издати интерну фактуру и обрачунати порез на додату вриједност на основицу утврђену чланом 20. став (6) Закона, односно на набавну цијену тих или сличних добара у моменту промета, без ПДВ-а.

## Порески обвезник одлучи да из властите велепродаје узме одређену количину робе за пословне сврхе. Да ли се исто сматра опорезивим прометом добара?

Уколико порески обвезник из свог продајног асортимана (велепродаје) изузима одређену робу за коришћење искључиво у своје пословне сврхе, у том случају се не сматра да исти врши опорезиви промет у складу са чланом 3. Закона, те није дужан да изда пореску фактуру у смислу члана 55. Закона.

Напомињемо да у случају када порески обвезник дио своје пословне имовине (из свог продајног асортимана) употријеби у своје приватне сврхе или у приватне сврхе својих запосленика (у ванпословне сврхе), односно уколико предметну имовину користи у сврхе које нису повезане с његовим пословним дјелатностима, таква употреба добара се сматра употребом у ванпословне сврхе, те ће у том случају порески обвезник бити у обавези да за наведени промет изда интерну пореску фактуру у смислу члана 109. став (1) Правилника.

## Предузеће „А“, регистровани ПДВ обвезник извршило је пренос дијела своје покретне имовине (камиони, машине, путничка возила и др.), као оснивачки улог, на ново предузеће „Б“. Правно лице „Б“ регистроваће се као порески обвезник и наставиће се бавити истом дјелатношћу као правно лице „А“. Да ли је овакав пренос имовине опорезив са становишта Закона о ПДВ?

**Сходно наведеном, уколико дио пословне имовине пореског обвезника („камиони, машине, путничка возила и др.“) који се, преноси у новоосновано предузеће, чини засебан пословни субјект који може самостално функционисати и који је као такав евидентиран у пословним књигама преносиоца, а новоосновано предузеће је порески обвезник или ће тим стицањем постати порески обвезник и које ће наставити да се бави истом дјелатношћу и тиме добити право на исту стопу за одбитак улазног пореза коју је имао преносилац, пренос те имовине се не сматра прометом добара уз накнаду и не подлијеже обрачуну пореза на додату вриједност, уз кумулативно испуњење осталих услова прописаних чланом 7. став (2)  Закона и чланом 15. Правилника.**

**У том случају, порески обвезник преносилац имовине је у обавези да, у смислу члана 36. став (2) Закона, изврши исправку одбитка улазног пореза који је остварио приликом набавке опреме и објекта, уколико их је било, а за које је водио период исправке одбитка улазног пореза.**

**Међутим, уколико нису кумулативно испуњени сви услови из члана 7. став (2) Закона и члана 15. Правилника, промет имовине за коју је улазни порез било могуће у цијелости или дјелимично одбити, у смислу члана 7. став (1) Закона, подлијеже опорезивању порезом на додату вриједност.**

## Порески обвезник „А“ из БиХ за купца из иностранства врши израду алата за производњу готовог производа (металних дијелова) намијењеног извозу, те по завршетку израде предметни алат не напушта БиХ већ се наставља користити у производњи. Да ли се израда алата наручиоцу из иностранства треба фактурисати са обрачунатим порезом на додату вриједност или се може третирати као споредни промет уз извоз готовог производа (металних дијелова)?

Сходно наведеном, у случају када порески обвезник „А“ из БиХ испоставља пореску фактуру наручиоцу из иностранства за алат који ће користити приликом израде финалног производа, а предметни алат остаје код истог у БиХ, односно не испоручује се наручиоцу у иностранство, дужан је на такав промет обрачунати порез на додату вриједност, јер се у конкретном случају не ради о извозу добара, сходно члану 27. став (1) тачка 1. Закона, него се ради о опорезивом промету унутар БиХ, у складу са чланом 3. Закона.

## Порески обвезник (предузетник који се бави превозом ствари) има намјеру да прометује теретно моторно возило (камион) које је у лошем стању и то у цјелости или у дијеловима. Предметно возило је набављено крајем 2005. године уз условно ослобађање плаћања пореза на промет према тада важећим законским прописима. Да ли је порески обвезник у обавези обрачунати порез на додату вриједност приликом продаје теретног возила?

Сходно наведеном, уколико порески обвезник (предузетник који се бави превозом ствари) прометује камион који је набавио 2005. године, без плаћеног пореза на промет производа, промет истог подлијеже опорезивању порезом на додату вриједност.

Надаље, уколико порески обвезник (предузетник који се бави превозом ствари) предметни камион прометује у дијеловима, промет дијелова камиона подлијеже опорезивању порезом на додату вриједност, те је порески обвезник дужан да за промет истих испостави пореску фактуру са ПДВ-ом обрачунатим на основицу из члана 20. став (1) Закона.

## У циљу побољшања продаје, порески обвезник „Б“ има намјеру да уз основни артикал (детерџент за веш) пакује и гратис артикал (спужва). Да ли се приликом продаје овако упакованих добара основицом за ПДВ сматра цијена основног артикла (детерџент за веш) или треба урачунати и вриједност гратис артикла (спужва)?

Споредни промети имају исти ПДВ третман као и основни промет који врши исти порески обвезник. Промет се сматра споредним у односу на основни промет ако он за клијента не представља циљ сам по себи, него предуслов за коришћење или средство за боље коришћење основног промета.

С обзиром да порески обвезник „Б“, у циљу унапређења продаје својих редовних артикала (детерџената) на поклон даје спужву, те уколико је накнада за спужву урачуната у цијену редовног артикла чија се продаја унапређује, то наведени промет чини јединствену испоруку, у смислу члана 2а) Правилника.

# **ПРОМЕТ УСЛУГА**

## Предузеће из Босне и Херцеговине врши услугу рекламирања путем каталога, додатног позиционирања и улиставања нових артикала за предузеће из иностранства. Да ли за услуге рекламирања извршене за примаоца у иностранству треба обрачунати порез на додату вриједност или може поступити у складу са чланом 15. став (2) тачка 4. и 5. Закона о порезу на додату вриједност?

Уколико се услуге које порески обвезник из БиХ пружа ино лицу,  у складу са стандардном класификацијом дјелатности у БиХ, могу сматрати услугама из члана 15. став (2) тачка 4. под б) Закона, исте су опорезиве у мјесту гдје прималац услуге обавља дјелатност, има стално сједиште или испоставу, односно у иностранству.

У том случају, порески обвезник са сједиштем у БиХ на испостављеној фактури ино лицу неће обрачунати ПДВ,али је, у смислу члана 107. став (2) Правилника, у обавези да приликом испостављања фактуре за извршену услугу назначи члан Закона по коме се обрачун ПДВ-а не врши (члан 15. став 2. тачка 4. подтачка б) Закона).

Такође порески обвезник из БиХ, као пружалац предметне услуге, у сврху доказивања да се услуга врши страном лицу, а у циљу стицања услова за ослобађање од обавезе обрачунавања ПДВ-а, дужан од примаоца услуге узети име и презиме, адресу и број пасоша за физичко лице, а за правно лице потврду о регистрацији пореског обвезника, сходно члану 21. став (9) Правилника.

Међутим, уколико за неведене услуге не постоји обавеза плаћања пореза на додату вриједност у земљи гдје је сједиште примаоца услуге, ради избјегавања неопорезивања мјестом промета за такве услуге сматра се мјесто гдје се услуга фактички користи или ужива, у складу са чланом 16. Закона и чланом 21. став (7) Правилника.

## Предузеће из Босне и Херцеговине врши страном правном лицу услугу израде пројекта за непокретност која се налази у иностранству. Да ли је предузеће из Босне и Херцеговине у обавези да за наведену услугу страном правном лицу испостави фактуру са обрачунатим порезом на додату вриједност, односно да ли иста услуга подлијеже опорезивању порезом на додату вриједност у Босни и Херцеговини ?

Сходно наведеном, мјесто опорезивања код услуге која је непосредно повезана са непокретном имовином (нпр. услуга пројектовања) је мјесто гдје се предметна непокретна имовина налази, у складу са чланом 15. став (2) тачка 1. Закона.

С тим у вези, уколико у предметном случају порески обвезник из БиХ пружа услуге које су непосредно повезане са непокретном имовином у иностранству, мјестом опорезивања се сматра мјесто гдје се налази непокретна имовина, у конкретном случају у иностранству У том случају фактура за наведене услуге не треба садржавати ПДВ, те је према одредбама члана 107. став (2) Правилника обавезно на фактури навести члан Закона по коме се не врши обрачун ПДВ-а, а то је члан 15. став (2) тачка 1. Закона.

## Дирекција за изградњу и развој града је ангажовала правно лице, које је обвезник пореза на додату вриједност, да врши продају паркинг картица. Наведено правно лице врши услугу продаје паркинг картица уз одређену провизију. Да ли се у конкретном случају ради о услузи посредовања, јер правно лице врши продају паркинг картица у име Дирекције?

У конкретном случају, испорука паркинг картица од стране Дирекције за изградњу и развој града посреднику (правном лицу) нема обиљежје промета добара, већ Дирекција само даје овлашћење посреднику да продаје паркинг картице крајњим корисницима паркинг простора.

Дакле, ријеч је о класичном облику посредовања, односно пружања услуга посредовања Дирекцији од стране посредника (правног лица) гдје посредник наступа у туђе име и за туђи рачун, уз посредничку провизију.

С обзиром да Закон о порезу на додату вриједност послове посредовања третира прометом услуга, посредник (правно лице) је у обавези да на износ уговорене накнаде – провизије, у смислу члана 55. став (1) Закона, Дирекцији изда фактуру или други документ који служи као фактура, на којој ће, поред осталих елемената прописаних чланом 107. Правилника, исказати износ пореза на додату вриједност.

## Предузеће из Мађарске је у Мађарској извршило обуку радника који су запослени у предузећу у Босни и Херцеговини. За наведену услугу обуке предузеће из Мађарске је испоставило фактуру. Да ли је предузеће из Босне и Херцеговине у обавези да након запримања наведене фактуре обрачуна порез на додату вриједност ?

Сходно наведеном, када услуге из члана 15. став (2) тачка 3. подтачка б) Закона (услуге обуке радника) врши обвезник са сједиштем у иностранству лицу са сједиштем у БиХ мјестом пружања услуга сматра се мјесто гдје је услуга стварно извршена, односно иностранство.

У том случају када се ради о промету услуга (услуге обуке радника) који подлијеже опорезивању у мјесту гдје је промет стварно извршен, у конкретном случају иностранство сходно члану 15. став (2) тачка 3. подтачка б) Закона, те порески обвезник са сједиштем у БиХ, као прималац фактуре по основу предметног промета услуга није дужан поступити у складу са Инструкцијом о поступању при подношењу ПДВ пријава примаоца услуга од лица које нема сједиште у БиХ и лица у посебној шеми у грађевинарству.

## Више пореских обвезника посједује пословни објекат у којем се налазе пословни простори које исти изнајмљују, али и објекти у којима обављају своју дјелатност. Сачинили су уговор на основу којег ће један од сувласника ставити на располагање своје раднике за послове чишћења заједничких просторија, а за шта ће од осталих обвезника примити накнаду у висини трошкова плата радника тог предузећа. Да ли постоји обавеза обрачуна ПДВ-а за примљену накнаду?

У случају када сувласници пословних простора сносе трошкове ангажовања радника, једног од сувласника пословног простора, на чишћењу пословних просторија, у том случају се ради о промету услуга чишћења које тај сувласник пружа и које подлијежу обрачуну ПДВ-а, те је исти у обавези за тај промет издати пореску фактуру са обрачунатим ПДВ-ом.

## Порески обвезник са сједиштем у БиХ намјерава посредовати између двије фирме у иностранству код куповине основног радног материјала за школе. Фирма „X“ из Аустрије продаје своју робу другој фирми „Y“ у Њемачкој, али преко фирме из БиХ. У случају да је успјело посредовање приликом промета поменуте робе, за своје посредничке услуге, фирма из БиХ на крају мјесеца испоставља рачун. Да ли треба извршити обрачун пореза на додату вриједност на рачунима које испоставља фирма из БиХ према наручиоцу у иностранству?

Услуге посредовања при промету добара које порески обвезник са сједиштем у БиХ врши између двије фирме у иностранству (Аустрија и Њемачка) подлијежу опорезивању порезом на додату вриједност у БиХ, у складу са чланом 15. став (1) Закона. Стога је обвезник из БиХ дужан да на пореској фактури, коју за извршене предметне услуге издаје лицу из иностранства (фирми из Аустрије), обрачуна ПДВ.

## Предузеће из БиХ је пружило услуге истраживања тржишта предузећу из Србије, а које је уједно и оснивач предузећа из БиХ. Какав је порески третман ове услуге?

Уколико се услуге које порески обвезник из БиХ пружа ино лицу, у складу са стандардном класификацијом дјелатности у БиХ, могу сматрати услугама савјетовања из члана 15. став (2) тачка 4. под ц) Закона, исте су опорезиве у мјесту гдје прималац услуге обавља дјелатност, има стално сједиште или испоставу, односно у иностранству.

У том случају, порески обвезник са сједиштем у БиХ на испостављеној фактури ино лицу неће обрачунати ПДВ,али је, у смислу члана 107. став (2) Правилника, у обавези да приликом испостављања фактуре за извршену услугу назначи члан Закона по коме се обрачун ПДВ-а не врши (члан 15. став 2. тачка 4. подтачка ц) Закона).

Такође порески обвезник из БиХ, као пружалац предметне услуге, у сврху доказивања да се услуга врши страном лицу, а у циљу стицања услова за ослобађање од обавезе обрачунавања ПДВ-а, дужан од примаоца услуге узети име и презиме, адресу и број пасоша за физичко лице, а за правно лице потврду о регистрацији пореског обвезника, сходно члану 21. став (9) Правилника.

Међутим, уколико за неведене услуге не постоји обавеза плаћања пореза на додату вриједност у земљи гдје је сједиште примаоца услуге, ради избјегавања неопорезивања мјестом промета за такве услуге сматра се мјесто гдје се услуга фактички користи или ужива, у складу са чланом 16. Закона и чланом 21. став (7) Правилника.

## Порески обвезник из БиХ купио је књиговодствени програм од ино добављача, којег је преузео путем интернета. Какав је порески третман ове услуге?

Члан 15. став (2) тачка 4. подтачка а) Закона одређује да **мјестом гдје се обавља такав промет услуга** сматра се да се налази у БиХ када се ради о **мјесту гдје прималац услуге обавља дјелатност, има стално сједиште**, испоставу, сталну адресу или уобичајено пребивалиште, ако се ради о услугама **преноса, уступања, пропуштања и стављање на располагање имовинских права, ауторских права, права на патенте, лиценце, заштитних знакова и других права интелектуалне својине**.

Пошто се ради о услугама које је порески обвезник из БиХ примио од лица које нема сједиште у БиХ, а исте су наведене као услуге из члана 15. став (2) тачка 4. Закона, у том случају мјестом промета услуга сматра се **мјесто примаоца услуге**, те у том случају порески обвезник из БиХ је **дужан на запримљеној фактури извршити обрачун ПДВ-а**.

Прималац услуге у конкретном случају, дужан је поступити у складу са **Инструкцијом о поступању при подношењу ПДВ пријава примаоца услуга од лица које нема сједиште у БиХ** и лица у посебној шеми у грађевинарству.

## Порески обвезник из Босне и Херцеговине посједује некретнине у иностранству, те даје исте у закуп. Какав је порески третман дате услуге?

За **мјесто промета услуге** код изнајмљивања непокретне имовине која се налази ван БиХ сматра се **мјесто гдје се та непокретна имовина налази** тј. у **иностранству**, те сходно томе порески обвезник из БиХ није у обавези да обрачуна ПДВ на испостављеној фактури за закуп те имовине, у складу са чланом 15. став (2) тачка 1. Закона.

У том случају порески обвезник је, сходно одредби члана 107. став (2), дужан да се позове на члан Закона по коме се обрачун ПДВ-а не врши (члан 15. став (2) тачка 1. Закона).

## Да ли се опорезује услуга превоза коју пружају страни превозници који превозе ученике из иностранства до БиХ у склопу ђачке екскурзије?

Чланом 22. став (7) и (8) Правилника прописано је да пореску основицу за ***услуге превоза путника извршене возилом за превоз путника (аутобус,  минибус и друго возило лиценцирано за превоз путника)*** чини онај дио од укупне вриједности услуге који се сразмјерно броју километара које возило прелази преко територије БиХ опорезује у БиХ, те да пореска основица не може бити нижа од просјечне накнаде коју чини просјечан износ вриједности по путнику и по једном километру од 0,10 конвертибилних марака помножен са бројем путника који путују и бројем километара које возило прелази преко територије БиХ.

Чланом 78а. став (1) Правилника је прописано да је за сврхе обрачуна и плаћања ПДВ страни превозник путника свако лице које врши превоз путника на територији БиХ, а које нема сједиште, односно пребивалиште у БиХ.

Дакле, услуга превоза путника извршена на територији БиХ подлијеже опорезивању у БиХ, те се страним превозником путника сматра свако лице које врши превоз путника на територији БиХ (неважно је да ли је ријеч о редовним линијама или туристичким турама).

## За потребе превоза радника из иностранства у БиХ грађевинска фирма користи властити превоз, са сврхом превоза својих радника. Да ли се опорезује услуга превоза коју пружају страни превозници који превозе ученике из иностранства до БиХ у склопу ђачке екскурзије? Да ли је страна фирма обавезна да пријави и плати ПДВ будући да превоз радника врши за сопствене потребе?

Одредбама Правилника је прописано да је за сврхе обрачуна и плаћања ПДВ-а страни превозник путника свако лице које врши превоз путника на територији БиХ (аутобусом,  минибусом и другим возилом лиценцираним за превоз путника), а које нема сједиште, односно пребивалиште у БиХ и за коју услугу добија накнаду од проданих карата путницима.

Међутим, уколико се не ради о наведеним лицима, тада се не могу примијенити предметне законске и подзаконске одредбе, а што се утврђује у поступку од стране овлашћеног лица (царинског службеника) на лицу мјеста и увидом у документацију коју посједује лице које врши превоз.

# **ПОРЕСКИ ОБВЕЗНИК**

## Да ли је физичко лице-грађанин које продаје добра из своје имовине, чији износ прелази 100.000,00 КМ, у обавези да се региструје за порез на додату вриједност код Управе за индиректно опорезивање?

Из наведених законских одредби произилази да је физичко лице које у оквиру самосталног обављања привредне дјелатности продаје добра, чијом продајом је остварило, или је вјероватно да ће остварити, опорезиви промет већи од 100.000,00 КМ дужно да се региструје за ПДВ код Управе за индиректно опорезивање.

Међутим, уколико се ради о физичком лицу - грађанину које добра из своје имовине продаје једнократно, а не у оквиру самосталног обављања дјелатности, исто није дужно да се региструје као обвезник ПДВ-а у складу са чланом 57. став (1) Закона, без обзира на износ остварен продајом.

## Предузеће из иностранства је, у циљу истраживања тржишта, основало представништво у Босни и Херцеговини. Да ли наведено представништво, с обзиром да не врши опорезиви промет, треба да се регистpује као обвезник пореза на додату вриједност код Управе за индиректно опорезивање?

С обзиром да представништво у Босни и Херцеговини не врши опорезиви промет добрима и услугама, у смислу члана 3. Закона, већ је исто основано с циљем истраживања тржишта за потребе свог предузећа из иностранства, а не обављања дјелатности, то се, у смислу напријед наведеног, представништво не може регистровати као обвезник пореза на додату вриједност код Управе за индиректно опорезивање.

## Црвени крст општине, као добротворна хуманитарна организација је добио одобрење за обављање дјелатности обуке кандидата и обављање испита из области прве помоћи за возаче моторних возила у оквиру полагања возачког испита. Наведене услуге врши уз одређену накнаду, коју користи за хуманитарне сврхе. Да ли наведене услуге подлијежу опорезивању порезом на додату вриједност, те, уколико подлијежу, да ли је Црвени крст, с обзиром да очекује да ће промет од наведених услуга прећи праг од 100.000 КМ, у обавези да се регистpује као обвезник пореза на додату вриједност?

Да би услуге обуке кандидата и обављања испита из области прве помоћи за возаче моторних возила у оквиру полагања возачког испита, које врши Црвени крст као добротворна хуманитарна организација грађана, биле ослобођене од опорезивања ПДВ-ом у складу са чланом 24. став (1) тачка 8. Закона, неопходно је да буду кумулативно испуњени услови: да су те услуге директно повезане са услугама које пружају добротворне хуманитарне организације својим члановима за чланарину, да се исте обављају у складу са прописима којима су регулисане те области, те да таква ослобађања не доводе до поремећаја конкуренције на тржишту.

Уколико нису испуњени наведени услови, предметне услуге, у смислу члана 24. став (1) тачка 8. Закона, не могу бити ослобођене од опорезивања ПДВ-ом, односно исте подлијежу опорезивању ПДВ-ом, сходно члану 3. Закона.

У том случају, уколико се претпоставља да ће опорезиви промет прећи праг од 100.000 КМ, Црвени крст је у обавези да се, у смислу члана 57. Закона, региструје као обвезник ПДВ-а.

## Студентски центар обавља дјелатност смјештаја и исхране студената, те исти није регистрован као обвезник пореза на додату вриједност. Међутим, исти је извршио дорегистрацију дјелатности (промет добара у кафе сластичарнама, ресторанима отвореног типа, промет пића у бифеима, организовање студентских манифестација и др.). Да ли је студентски центар у обавези да се региструје као обвезник пореза на додату вриједност уколико износ од промета добара и услуга од наведених дорегистрованих дјелатности пређе 100.000,00 КМ?

Пореско ослобађање прописано чланом 24. став (1) тачка 4. Закона, односи се на услуге смјештаја и исхране ученика и студената у школским и студентским домовима или сличним установама, као и са њима непосредно повезани промет добара и услуга од стране лица регистрованих за обављање тих дјелатности, сходно члану 27. став (1) тачка б) Правилника.

Сви остали промети добара и услуга који нису наведени у члану 27. став (1) тачка б) Правилника, а које врши студентски центар (промет добара у кафе сластичарнама, ресторанима отвореног типа, промет пића у бифеима, организовање студентских манифестација и др.), у смислу члана 3. Закона, подлијежу опорезивању порезом на додату вриједност, те уколико центар од обављања истих оствари промет у износу већем од 100.000,00 КМ, у обавези је да се, у смислу члана 57. Закона, региструје као обвезник пореза на додату вриједност.

## Власник рачуноводствене агенције је регистрован по основу ПДВ-а и истом су права и обавезе пореског обвезника по основу регистрације за ПДВ утврђена од 01.11.2020. године. Рјешењем Министарства правде надлежног ентитета 2019. године исто лице је постављено за сталног судског тумача страног језика, те и по том основу остварује промет. Да ли је наведено лице обвезник и по основу промета који остварује као судски преводилац, односно да ли постоји обавеза обрачунавања ПДВ-а по наведеном основу?

Порески обвезник је приликом подношења захтјева за регистрацију за ПДВ требао узети, поред промета оствареног по основу рачуноводствених услуга, и износ оствареног промета по основу дјелатности превођења, те на основу укупно оствареног промета од обављања привредне дјелатности утврдити када је пређен праг од 100.000,00 КМ, сходно члану 57. став (1) Закона. У том случају, пореском обвезнику се додјељује један идентификациони број на који се плаћа порез на додату вриједност обрачунат на промете у оба пословна субјекта.

Према томе, као регистровани обвезник индиректних пореза били сте дужни да од момента када су вам утврђена права и обавезе по основу регистрације за ПДВ наручиоцу преводилачких услуга испоставите фактуру са обрачунатим ПДВ-ом, и то у моменту настанка пореске обавезе у складу са чланом 17. став (1) Закона. Такође сте били дужни да обрачунату ПДВ обавезу по основу оствареног промета од преводилачких дјелатности (поред ПДВ обавеза обрачунатих по основу рачуноводствених услуга) прикажете у мјесечној ПДВ пријави за одговарајући порески период, сходно члану 38. став (1) Закона. Како за наведене промете нисте издавали фактуре са обрачунатим ПДВ-ом, то сте дужни да извршите измјену ПДВ пријава, сходно члану 76. став (1) Закона о поступку индиректног опорезивања.

У складу са неведеним, дужни сте доставити захтјев надлежном регионалном центру за измјену података у Јединственом регистру обвезника индиректних пореза, те уз захтјев доставити прописану документацију, сходно члану 32. Правилника о регистрацији.

# **ПОРЕСКА ОСНОВИЦА**

## Предузеће, обвезник пореза на додату вриједност, обавља дјелатност склапања електро-уређаја у закупљеном пословном простору, у којем користи електричну енергију која иде преко мјерног бројача закуподавца. Да ли је закуподавац, који је, такође, регистрован као обвезник пореза на додату вриједност, у обавези да приликом испостављања фактуре за закуп у пореску основицу укључи и вриједност утрошене електричне енергије?

Чланом 20. став (1) Закона прописано је да је пореска основица промета добара и услуга опорезиви износ накнаде (у новцу, стварима или услугама) коју обвезник прими или треба да прими за испоручена добра или пружене услуге, укључујући субвенције које су непосредно повезане са цијеном тих добара или услуга, у коју није укључен ПДВ, ако Законом није другачије прописано.

У основицу се, у смислу члана 20. став (2) тачка 4. Закона, урачунавају и било који трошкови прикључивања, накнаде за уградњу и **други износи који се обрачунавају купцу од стране испоручиоца добара или даваоца услуга као услов да се изврши промет добара или услуга.**

Сходно напријед наведеном, закуподавац износе режијских трошкова (електричне енергије без ПДВ-а) уврштава у пореску основицу заједно са износом закупнине и на њих обрачунава ПДВ.

## Предузеће из Брчког је отворило пословну јединицу у Сарајеву. У циљу унапређења продаје на подручју гдје је отворена пословна јединица, наведено предузеће је направило акцију у трајању од три дана, при чему је продају вршило по знатно нижим цијенама. Да ли се у том случају у основицу за обрачун пореза на додату вриједност урачунава и дати попуст или се исти искључује из основице за опорезивање порезом на додату вриједност?

Чланом 20. став (1) Закона прописано је да пореску основицу промета добара и услуга чини опорезиви износ накнаде (у новцу, стварима или услугама) коју обвезник прими или треба да прими за испоручена добра или пружене услуге, укључујући субвенције које су непосредно повезане са цијеном тих добара или услуга, у коју није укључен ПДВ, ако овим законом није другачије прописано.

У пореску основицу се, у смислу члана 20. став (10) тачка 1. Закона, **не укључују** попусти и друга умањења цијене, који се примаоцу добара или услуга дају на фактури најкасније у моменту извршења промета добара или услуга.

Сходно наведеном, у конкретном случају, попусти и друга умањења цијене која обвезник даје купцима у сврху унапређења продаје умањују основицу на коју се обрачунава порез на додату вриједност само уколико су **кумулативно** испуњена оба прописана услова, тј. уколико је попуст одобрен најкасније у моменту извршења промета, односно најкасније до момента настанка пореске обавезе у смислу члана 17. Закона и уколико је попуст јасно исказан на пореској фактури.

## Предузеће које се бави пословима факторинга (фактор) откупило је потраживање од лица из БиХ које је исто имало према лицу из иностранства. Међутим откупљено је у истом износу у којем је и постојало, без разлике у вриједности дуга и откупа датог за исти. На коју основицу исто обрачунава ПДВ?

Сходно наведеном, уколико друштво уступа и преноси своја доспјела ненаплаћена потраживања другом друштву - пореском обвезнику (примаоцу потраживања) ради се о услузи коју пружа прималац потраживања, која подлијеже опорезивању ПДВ-ом у смислу члана 8. став (1) Закона, односно иста није ослобођена од плаћања ПДВ-а у смислу члана 25. став (1) тачка 4. под б) Закона. Дакле, уколико ће порески обвезник преузети одређена доспјела а ненаплаћена потраживања од другог обвезника, тада ће порески обвезник (прималац потраживања) извршити опорезиви промет услуга из члана 8. став (1) Закона. У том случају ће порески обвезник (прималац потраживања) бити у обавези да за извршену услугу преузимања доспјелих ненаплаћених потраживања, у смислу члана 55. Закона, испостави пореску фактуру са ПДВ-ом обрачунатим на основицу из члана 20. став (1) Закона, а коју чини опорезиви износ накнаде (у новцу, стварима или услугама) коју прими, или треба да прими, за извршену услугу (без ПДВ-а), под условом да иста није нижа од тржишне вриједности те услуге.

Међутим, уколико је уговорена накнада нижа од тржишне вриједности или уколико је промет извршен без накнаде, основица је тржишна вриједност те услуге, сходно члану 20. став (8) Закона.

## Порески обвезник је извршио испоруку свом купцу, пореском обвезнику у БиХ. С обзиром да роба није била задовољавајућег квалитета, испоручилац и купац су се договорили да по већ извршеној испоруци продавац одобри попуст како би надокнадили мањкавост испоруке. На који начин извршити умањење цијене и шта у том случају урадити са излазним ПДВ-ом?

Уколико порески обвезник продавац свом купцу другом пореском обвезнику одобрава накнадни попуст (након испостављања фактуре) исти може свом купцу издати књижно обавјештење у складу са чланом 55. став (6) тачка 2. Закона и чланом 69. Правилника, те смањити износ излазног пореза, али под условом да је купац – порески обвезник извршио исправку (смањење) одбитка улазног пореза.

***Напомињемо да је књижна обавијест обично везана за испостављену фактуру за обављену испоруку, јер има обиљежје коректора за већ обављену трансакцију код које је дошло до промјене у природи или у плаћању по испостављеној фактури, слиједом чега се, у случајевима прописаним чланом 55. став (6) Закона о ПДВ-у, исправке у књиговодственој, односно, пореској евиденцији врше на основу књижне обавијести.***

## Порески обвезник из Босне и Херцеговине бави се набавком и продајом употребљаваних возила. Поставља се питање шта је са обрачуном ПДВ-а у тој ситуацији, односно да ли препродавац возила може користити посебну шему у случају када купи возило од другог препродавца, а који му је издао фактуру о продаји возила са обрачунатим ПДВ-ом?

У смислу одредаба члана 47. става (7) Закона препродавци моторних возила могу да обрачунају и наплате ПДВ према посебним условима, ако су исто купили или добили:

1. од лица која нису обвезници пореза;
2. од других обвезника који, у складу са овим законом нису имали право на одбитак улазног пореза за промет таквим добрима, а који су ослобођени према члану 24. и 25. овог закона;
3. од обвезника из члана 44. овог закона;
4. од других препродаваца, у мјери у којој промет подлијеже плаћању ПДВ према посебним условима према овом члану.

У складу са одредбама члана 47. става (9) Закона, ***препродавци*** ***који обрачунавају ПДВ у складу с чланом 47. и члановима 48. и 49. овог закона не могу на испостављеним фактурама исказати ПДВ или навести било који податак на основу којих се исти може обрачунати.***

У смислу одредаба члана 48. става (1) Закона, основица за промет добара из члана 47. овог закона је разлика између набавне и продајне цијене, уз одбитак ПДВ који је садржан у тој разлици.

Ако је набавна цијена већа од продајне цијене опорезиви износ је нула, сагласно члану 48. ставу 4. Закона.

Према томе, уколико препродавац набавља возила од лица наведених у члану 47. став (7) овог закона може примјенити посебне услове опорезивања, те обрачунавати порез на додату вриједност на разлику између набавне и продајне цијене.

Међутим, уколико врши набавку возила од других лица, која нису наведена у члану 47. став (7) Закона (препродаваца који су на својој фактури исказали ПДВ, дакле нису примијенили посебан поступак опорезивања), у том случају обрачун ПДВ-а се врши према општим условима.

## Порески обвезник врши услугу превоза при увозу добара за свог комитента. Да ли на услугу превоза коју наведено предузеће зарачуна комитенту мора обрачунати ПДВ за дионицу пута од границе до мјеста испоруке добра, без обзира на то што је вриједност превоза по паритету ЦИП садржана у вриједности терета? Какав је ПДВ третман транспортних услуга приликом увоза у царинско подручје БиХ?

Када је у питању порески третман услуге превоза везаног за увоз робе, услуге превоза које су везане за увоз добара се опорезују само за дио превоза извршен у БиХ, тј. од тачке гдје добра улазе у царинско подручје БиХ па до првог одредишта унутар БиХ, а како је прописано чланом 15. став (2) тачка 2. Закона.

Ако је вриједност услуге превоза везане за увоз добара укључена у основицу приликом увоза добара сходно члану 21. став (2) тачка 2. Закона, тада ће и тај дио превоза бити ослобођен од плаћања ПДВ-а у складу са чланом 26. став (1) тачка 7. Закона.

Дакле, имајући у виду да се ради о тзв. условном пореском ослобађању из члана 26. став (1) тачка 7. Закона, произилази да порески обвезник мора обезбиједити доказ надлежном пореском органу УИО прописан чланом 38. став (1) Правилника о томе да су трошкови превоза заиста укључени у основицу за обрачун ПДВ-а при увозу добара у БиХ (документ о врсти услуге и износу споредних трошкова као што је рачун, уговор, отпремница или превозни документ, те копија увозне царинске исправе издате у складу с царинским прописима).

## Обртник који се бави узгојем крава и продајом млијека остварује право на субвенцију од кантоналног министарства пољопривреде, потицај од опћинског вијећа и право на стимулацију од стране кантоналног министарства финансија.

## Да ли примљени потицаји, субвенције и стимулације улазе у основицу за обрачун ПДВа?

Новчана средства нису предмет опорезивања порезом на додату вриједност, осим у случају када иста представљају накнаду за опорезиви промет добара и услуга који обвезник врши или када су иста непосредно повезана са цијеном добара, односно услуга (субвенције).

Дакле, уколико додјељена новчана средства од стране кантоналног министарства пољопривреде, опћинског вијећа и кантоналног министарства финансија представљају субвенције које су непосредно повезане са цијеном испорученог млијека, иста ће се, у смислу члана 20. Закона, укључити у пореску основицу, односно иста улазе у укупно остварени опорезиви промет који пољопривредник остварује.

Напомињемо да пореска основица укључује све оно што чини накнаду коју од купца или трећег лица испоручилац прима или треба да прими за извршени промет, укључујући субвенције директно повезане са цијеном промета. Да би субвенција била директно повезана са цијеном таквог промета, неопходно је да иста буде плаћена директно субвенционираном тијелу како би му се омогућило да испоручи одређена добра или пружи одређене услуге. У том се случају субвенција може сматрати накнадом за промет добара и услуга, те према томе бити опорезива. Надаље, под субвенцијом се подразумјевају различити облици финансијске помоћи коју нека институција даје за тачно одређене намјене. Наведена новчана средства (субвенције) представљају накнаду за извршени промет добара која је повезана са цијеном тих добара и улази у пореску основицу у смислу члана 20. став (1) Закона о ПДВ.

Предузеће са сједиштем у Федерацији БиХ које врши промет нафтних деривата, обвезник је таксе на нафтне деривате према Закону о нафтним дериватима у Федерацији БиХ, која се обрачунава у износу од 0,01 КМ/лит нафтних деривата. Какав је порески третман наведене таксе на нафтне деривате, односно да ли иста улази у основицу за обрачун пореза на додату вриједност?

Уколико је порески обвезник (у конкретном случају препродавац горива) субјект који се бави прометом нафтних деривата на мало, који је према Закону о нафтним дериватима у Федерацији Босне и Херцеговине одређен као обвезник таксе на нафтне деривате у износу од 0,01 КМ/лит, у том случају исти је у обавези, сходно члану 20. став (2) тачка 1. Закона, приликом испостављања фактуре својим купцима, предметну таксу укључити у основицу за обрачун ПДВ-а, сходно члану 20. став (1) и (2) Закона.

Да ли би у случају оn-line продаје робе купцима у вриједности од 70,00 КМ или више, Обвезник био у обавези да на испостављеној фактури/фискалном рачуну посебно исказује и обрачунава излазни ПДВ за извршену услугу доставе робе коју неће наплатити од купца, ако се узме у обзир да је трошак доставе искључиво у функцији повећања обима продаје, тј. повећања опорезивог пословања Обвезника?

Уколико постоји обавеза обрачуна и плаћања излазног ПДВ-а на име доставе робе он-лине купцима у вриједности од 70,00 КМ или више, која је основица за обрачун излазног ПДВ-а?

Када порески обвезник (продавац) врши промет добара исти је у обавези купцу испоставити пореску фактуру са обрачунатим порезом на додату вриједност на основицу у коју се урачунавају и било који трошкови који се обрачунавају купцу као услов да се изврши предметни промет добара (укључујући и трошкове доставе).

С тим у вези, уколико је порески обвезник (продавац) интерним актом прописао да у случају продаје робе у вриједности до 70,00 КМ купац сноси трошкове доставе, исти је дужан предметне трошкове укључити у основицу за обрачун ПДВ-а, сходно члану 20. став (1) и (2) Закона.

Међутим, уколико ће порески обвезник (продавац), приликом продаје робе купцу у вриједности вишој од 70,00 КМ, сам сносити трошкове доставе, у том случају исти неће предметне трошкове укључити у основицу за обрачун ПДВ-а, сходно члану 20. став (1) и (2) Закона.

Да ли у пореску основицу за обрачун ПДВ-а код промета аута улази и вриједност патосница и радија који се продају заједно са аутом?

Промет опреме за возило (патоснице, радио) коју продавац даје купцима уз купљени главни производ (возило),  представља споредни промет из члана 2а) Правилника у односу на продају возила као главног промета, а самим тим и средство за боље коришћење главног промета. У том случају, порески обвезник дужан је да купцу испостави пореску фактуру са обрачунатим порезом на додату вриједност на основицу утврђену у складу са чланом 20. став (1) Закона (на износ примљене накнаде од купца). Будући да споредни промети имају исти ПДВ третман као и основни промет, вриједност предметних  споредних промета је већ укључена у основицу за обрачун ПДВ-а главног промета.

# **ОСЛОБАЂАЊЕ ОД ПЛАЋАЊА ПДВ-А**

## Факултет, који је регистрован као обвезник пореза на додату вриједност, има организован специјалистички студиј. Исти од полазника специјалистичког студија наплаћује одређену накнаду. Да ли је наведена накнада ослобођена од опорезивања порезом на додату вриједност?

Сходно члану 24. став (1) тачка 4. Закона, а у смислу члана 27. став (1) Правилника, услуге образовања (предшколског, основног, вишег и високог образовања и професионалне преквалификације) су ослобођене од плаћања пореза на додату вриједност, те накнада коју факултет наплаћује од полазника специјалистичког студија не подлијеже опорезивању порезом на додату вриједност.

## Предузеће је издало под закуп воћњак на којем су засађене јабуке и крушке другом предузећу. За услугу издавања под закуп воћњака закуподавац је издао пореску фактуру са обрачунатим порезом на додату вриједност, по којој је закупопримац одбио улазни порез. Да ли су у наведеном случају закуподавац и закупопримац поступили исправно?

Услуге издавања у закуп воћњака (земљишта на којем су засађене саднице јабуке и крушке) су ослобођене од плаћања ПДВ-а сходно члану 25. став (1) тачка 3. Закона, те је, у конкретном случају, закуподавац погрешно поступио када је за наведене услуге издавао пореске фактуре са обрачунатим ПДВ-ом.

Стога, закупопримац, у смислу члана 32. Закона и 63. Правилника, не може остварити право на одбитак улазног ПДВ-а исказаног на таквим фактурама.

Наиме, ако обвезник за купљена добра добије фактуру у којој је ПДВ исказан од стране лица

које, у складу са законом, не може издати такву фактуру, он не може остварити право на одбитак ПДВ-а који је исказан као улазни порез, без обзира што је тај порез платио у доброј намјери.

## Предузеће се бави услугама брзе поште. У оквиру обављања тих послова врши услуге превоза и отпремања пошиљки у иностранство за обвезнике који робу извозе путем те врсте отпреме. Да ли су ове услуге ослобођене од плаћања ПДВ-а?

Уколико се ради о услузи превоза пошиљки у иностранство, тј. услугама које су директно повезане са извозом, исте су ослобођене од плаћања ПДВ-а сходно члану 27. став (1) тачка 2. Закона (опорезоване нултом стопом) уз испуњење услова прописаних чланом 44. став (1) Правилника.

За наведене услуге предузеће је дужно издати пореску фактуру и на истој, у смислу члана 107. став (2) Правилника, назначити члан Закона по којем се обрачун ПДВ-а не врши (члан 27. став (1) тачка 2. Закона).

## Порески обвезник поставља питање везано за обрачун ПДВ-а на услуге превоза приликом увоза робе везано за релацију унутар БиХ. Нпр. роба се увози на релацији Зрењанин-Орашје, а онда Орашје-Тузла до крајњег купца. Да ли се ПДВ обрачунава на превоз извршен унутар државе?

Услуге превоза робе приликом увоза ослобођене су од плаћања ПДВ-а у складу са чланом 26. став (1) тачка 7. Закона на релацији и у БиХ (Орашје-Тузла) само под условом да је вриједност превоза и на тој дионици ушла у основицу за обрачун ПДВ-а при увозу, а што се доказује посједовањем докумената прописаних чланом 38. Правилника.

## Телевизија „А“, јавни сервис у оквиру Јавног РТВ система, пружа услуге бесплатног емитовања огласа, за вјерске заједнице ради прикупљања помоћи за изградњу вјерских објеката, те бесплатне најаве спортских и културних догађаја. Да ли је телевизија ослобођена плаћања ПДВ-а у наведеним случајевима?

Према члану 24. став (1) тачка 11. Закона ослобођене су од плаћања ПДВ-а услуге јавних радио и телевизијских сервиса, осим оних које су комерцијалног карактера.

Међутим, услуге емитовања огласа које су извршене за потребе вјерских заједница, као и најаве догађаја из спорта или културе, нису ослобођене плаћања ПДВ-а, те исте подлијежу опорезивању у складу са Законом. У том случају основица за обрачун се утврђује у складу са чланом 20.став (8) Закона и чланом 22. Правилника.

## Факултет организује припремну наставу за полагање квалификационог испита средњошколаца који ће конкурисати за упис у прву годину факултета, коју изводе професори наведеног факултета. Какав је порески третман извођења припремне наставе за полагање квалификационог испита за упис на факултет?

Уколико се извођење припремне наставе за полагање квалификационог испита за пријем на прву годину студија, не врши у складу са Законом о високошколском образовању (уколико истим није прописано извођење припремне наставе), односно у складу са чланом 24. став (1) тачка 4. Закона, у том случају, наведене услуге подлијежу обрачунавању и плаћању ПДВ-а. Пореска основица код промета услуга у наведеном случају представља опорезиви износ накнаде коју обвезник прими за пружене услуге, сходно члану 20. став (1) Закона.

## Правно лице А је склопило уговор о давању зајма са другим правним лицем Б. Зајмодавац је ради пласирања зајма узео кредит од банке, али камату коју му је банка зарачунала, правно лице А жели да рефундира, односно да за исту терети зајмопримца, фирму Б. Да ли је правно лице А у обавези да на наведени износ камате обрачуна ПДВ?

Сходно члану 25. став (1) тачка 4. подтачка а) Закона и члану 35. став (1) Правилника услуга позајмљивања финансијских средстава између два правна лица не подлијеже опорезивању ПДВ-ом. Уколико је правно лице (зајмодавац) узело кредит од банке и пласирало га другом правном лицу у виду позајмице, те рефундира камату коју му је банка обрачунала (на терет зајмопримца) без додатне зараде, то се у наведеном случају ради о камати која представља накнаду за услугу позајмљивања финансијских средстава, а на коју се не обрачунава ПДВ.

## Да ли су периодични здравствени прегледи радника (систематски прегледи радника) ослобођени сходно члану 24. став (1) тачка 2. Закона о порезу на додату вриједност и члану 25. став (1) Правилника о примјени Закона о порезу на додату вриједност?

Уколико превентивни здравствени прегледи радника тј. систематски прегледи, који се обављају у облику периодичних прегледа, према Закону о здравственој заштити спадају у примарну, превентивну здравствену заштиту (у оквиру медицине рада), тј. уколико се наведене услуге врше у складу са законом којим се регулира област здравствене заштите, у том случају исте су ослобођене од плаћања ПДВ-а у складу са чланом 24. Закона и 25. став (1) Правилника.

Дакле, код предметних медицинских услуга (систематских прегледа радника) за оцјењивање њихове опорезивости је релеватна њихова припадност примарној здравственој заштити тј. да се раде у складу са прописима који уређују здравствену заштиту и њихов превентивни карактер.

## Какав је порески третман добара и услуга испоручених у оквиру реализације пројеката који се финансира из Инструмената претприступне помоћи (IPА фондова) ?

Суштина ослобађања по IPА пројекту је да се ослобађање од плаћања ПДВ-а увијек мора везати за лице којем се на основу уговора дају средства из IPА фонда, што значи да је ослобођена од плаћања ПДВ-а само испорука добара и услуга том лицу, односно исто има право да буде ослобођено од плаћања ПДВ-а, а порески обвезник који врши испоруку добара и услуга том лицу има право и обавезу да не обрачуна ПДВ на извршене испоруке, те стога механизам ослобађања у крајној консеквенци можемо посматрати и као ослобађање пореског обвезника од обавезе обрачуна ПДВ-а на фактури, која се плаћа средствима из IPА фонда.

С тим у вези, од плаћања пореза на додату вриједност су ослобођене испоруке добара и услуга према лицу које се у складу са међународним уговором сматра уговарачем, тј. ослобађа се крајњи корисник добара и услуга као лице којем су из Инструмента претприступне помоћи (IPА фонда) додијељена новчана средства.

Према томе, набавка добара или услуга која се плаћа из средстава IPА фонда се ослобађа плаћања ПДВ-а, али само таква набавка. Право да не плати ПДВ има само лице које набавку плаћа из средстава IPА фонда. Дакле, ослобађање се мора везати за лице којем су на основу уговора дата средства из IPА фонда.

Напомињемо да би Потврда IPА DEU требала да буде скраћени уговор као и да би се требало поштовати правило да „само фактура која се плаћа средствима IPА фонда садржи клаузулу о ослобађању“.

## Који је порески третман камате на зајам који зајмодавац (страно лице које нема сједиште у БиХ) испоставља зајмопримцу (пореском обвезнику са сједиштем у БиХ) са становишта Закона о ПДВ-у?

Сходно члану 25. став (1) тачка 4. под а) Закона услуга позајмљивања финансијских средстава коју је извршило ино лице (зајмодавац) пореском обвезнику са сједиштем у БиХ (зајмопримац) је ослобођена од опорезивања порезом на додату вриједност. С тим у вези, на износ камате, која се сматра накнадом за извршену услугу позајмљивања финансијских средстава, не обрачунава се ПДВ односно иста се не опорезује у мјесту гдје прималац услуге има сједиште, сходно члану 15. став (2) тачка 4. подтачка е).

## Који је порески третман првог промета некретнине кориштене дуже од 2 године, а за коју је приликом изградње одбијен улазни ПДВ?

Уколико се у предметном случају ради о завршеном грађевинском објекту који је употребљаван дуже од двије године од момента почетка употребе, те се исти не сматра новосаграђеним грађевинским објектом у смислу члана 8. став (1) тачка б) Правилника, то је промет предметног објекта од стране обвезника, у смислу члана 25. став (1) тачка 2. Закона, ослобођен од плаћања ПДВ-а. У том случају порески обвезник приликом промета грађевинског објекта неће обрачунати ПДВ.

С тим у вези, како је порески обвезник остварио право на одбитак улазног пореза приликом градње предметног објекта, исти је, у смислу члана 36. став (2) Закона и 76. Правилника, дужан извршити исправку одбитка улазног пореза, и то у року од десет година од момента почетка употребе објекта.

Периодом за исправку за непокретну имовину сматра се период од десет календарских година, укључујући годину почетка употребе објекта, а исправка на годишњем нивоу врши се на једној десетини за непокретну имовину, сходно члану 76. став (1) и (3) Правилника (нпр. за објекат који је у употреби од 2021. године и који се продаје 2024. године, исправка одбитка се врши за преосталих седам година).

# **ОДБИТАК УЛАЗНОГ ПДВ-А**

## Предузеће, обвезник пореза на додату вриједност, је у сврхе обављања пословне дјелатности набавило теретно возило. Да ли исто може остварити право на одбитак улазног пореза обрачунатог на фактури за набавку наведеног возила?

С обзиром да се у конкретном случају ради о набавци теретног возила, обвезник може остварити право на одбитак улазног пореза обрачунатог при набавци истог, уз испуњење услова из члана 32. Закона и члана 63. Правилника.

## Предузеће се бави увозом добара и регистровано је као обвезник пореза на додату вриједност. Када исто може остварити право на одбитак улазног пореза на додату вриједност код увоза добара, односно да ли наведено предузеће може остварити право на одбитак улазног пореза у мјесецу када су добра увезена или када је плаћен порез на додату вриједност?

Уколико је порески обвезник увозник, односно прималац /власник робе у рубрици број 8, те уколико је приликом плаћања пореза при увозу, на налогу за уплату, у позиву на број одобрења, наведен идентификациони број увозника на којег гласи ЈЦИ), као и под условом да ће увозник увезена добра користити у сврху пословања које врши, односно за обављање своје опорезиве пословне дјелатности из које ће проистећи излазна пореска обавеза, дакле, уколико ће користи за промет добара и услуга који подлијеже плаћању ПДВ-а, тада исти, уз испуњење услова прописаних чланом 32. Закона и чланом 65. став (1) Правилника, има право на одбитак улазног пореза, под условом да је плаћен ПДВ при увозу, односно плаћен царински дуг.

Дакле, уколико је датум на ЈЦИ у текућем мјесецу кад је и извршена царинска процедура, а ПДВ плаћен при увозу у наредном мјесецу (али до момента подношења ПДВ пријаве), тада се вриједности обавеза обрачунатих при увозу (ПДВ) могу одбити и  евидентирати у ПДВ пријави (поље 42) и у е-Набавкама у оном пореском периоду у којем је извршено царињење и сачињен ЈЦИ (текући мјесец), али само под условом да је обрачунати ПДВ плаћен до момента подношења ПДВ пријаве.

Предузеће је набавило добра, чија је вриједност већа од 20,00 КМ, а која поклања у сврху унапређења дјелатности коју обавља. Да ли предузеће може остварити право на одбитак пореза на додату вриједност плаћеног приликом набавке наведених добара?

С обзиром да је појединачна тржишна вриједност добара која се поклањању у сврху унапређења пословања пореског обвезника већа од 20,00 КМ, то се исто сматра прометом који подлијеже опорезивању порезом на додату вриједност, те, у смислу напријед наведеног, обвезник има право на одбитак улазног пореза на додату вриједност који је платио приликом набавке истих.

## Порески обвезник прима услуге везане за унапређење продаје од стране тржног центра у којем има изложену своју робу. Услуге се састоје од улиставања артикала у систем, учешћа у акцијском каталогу и кориштења мјеста за излагање робе. Да ли исти има право на одбитак улазног пореза по том основу?

Порески обвезник има право на одбитак улазног пореза који му је исказан на фактурама за услуге везане за унапређивање продаје (улиставања артикала у систем, учешће у акцијском каталогу и коришћење мјеста за излагање робе), уз испуњење услова прописаних чланом 32. Закона и чланом 63. Правилника.

## Лице из иностранства обавља опорезив промет у БиХ, те је у том смислу регистровано путем пореског пуномоћника у БиХ. Поставља се питање да ли лице из иностранства, у том случају има право на одбитак улазног ПДВ-а?

Регистрацијом код пореског пуномоћника, лице из иностранства стиче сва права и обавезе као и други порески обвезници у БиХ, те сагласно томе може остварити и право на одбитак улазног ПДВ-а за испоручена добра и извршене услуге, од пореских обвезника из БиХ, уз испуњење услова из члана 32. Закона и члана 63. Правилника.

## У свом пословању порески обвезник из БиХ често је у ситуацији да својим пословним партнерима из иностранства обезбјеђује и смјештај. Да би пословним партнерима обезбједили адекватан смјештај одлучено је да се исти смјештају у хотел. По обављеној услузи хотел испоставља фактуру са ПДВ-ом. Фактура гласи на име пореског обвезника из БиХ. Питање је да ли порески обвезник има право на одбитак улазног ПДВ-а у случају када му хотел, за извршену услугу смјештаја, испоставља фактуру са ПДВ-ом?

С обзиром да се у конкретном случају не ради о услугама смјештаја за пословне забаве, него о услугама смјештаја пословних партнера из иностранства у БиХ, при чему је фактура о извршеној услузи испостављена на име пореског обвезника из БиХ, то исти може остварити право на одбитак улазног ПДВ-а уз испуњење услова из члана 32. Закона и члана 63. Правилника.

## Самостална трговинска радња послује од 2018. године. Иста је у 2022. години регистрована као обвезник пореза на додату вриједност, са почетком ПДВ обавезе од 01. фебруара 2022. године. Да ли наведена радња има право на одбитак улазног пореза на добра на залихама које је набавила прије регистрације за порез на додату вриједност?

Свако лице које се региструје као обвезник пореза на додату вриједност, у смислу члана 37. закона и 77. Правилника, има право на одбитак улазног пореза на добра на залихама која су стечена или увезена прије регистрације за порез на додату вриједност сразмјерно промету истих након што је лице постало регистровани обвезник пореза на додату вриједност.

Сразмјерни одбитак, у смислу члана 37. Закона, као и овог члана Правилника, значи да одбитак из става 1. овог члана не може бити већи од износа уобичајене пореске обавезе у датом пореском периоду. Уобичајена пореска обавеза представља разлику између излазног и улазног пореза који се може одбити у датом пореском периоду. Уколико се деси да износ из става (1) овог члана буде већи од уобичајене пореске обавезе, исти се преноси на наредне пореске периоде, сходно члану 77. став (2) Правилника.

Порез на додату вриједност се може одбити под условом да су добра на залихи:

1. била испоручена од стране регистрованог обвезника пореза на додату вриједност лицу које постаје регистровани обвезник пореза на додату вриједност или увезена од стране лица које постаје регистровани обвезник пореза на додату вриједност,
2. била испоручена или увезена, али не више од 1 (једне) године прије него што је лице постало регистровани обвезник пореза на додату вриједност, сходно члану 77. став (4) Правилника.

Чланом 77. став 5. Правилника прописано је да лица из става 1. овог члана достављају Управи за индиректно опорезивање попис добара на залихи која задовољавају услове из напријед наведеног става (4) члана 77. Правилника, с тим да попис мора садржавати најмање податке о:

1. врсти,
2. количинама,
3. набавним цијенама,
4. обрачунатом порезу на додату вриједност од стране добављача,
5. добављачима, укључујући број и датуме фактура по којима су добра набављена.

Изузетно уколико се ради о добрима на залихи која су увезена од стране лица које постаје регистровани обвезник пореза на додату вриједност у попису је потребно обезбиједити податке о обрачунатом порезу на додату вриједност при увозу, те броју и датуму јединствених царинских исправа, сходно ставу 6. истог члана Правилника.

## Предузеће „А“, порески обвезник, купило је од предузећа „Б“, такође пореског обвезника, станове. Предузеће „Б“ било је и извођач и инвеститор станова. Да ли предузеће „А“, купац има право одбитка ПДВ-а по фактурама продавца, с обзиром да су станови намијењени даљој продаји и да ли је у обавези својим купцима зарачунати ПДВ?

Продаја набављених станова односно други пренос права располагања непокретне имовине је ослобођен обрачуна ПДВ-а у складу са одредбама члана 25. став 2. Закона, а право на одбитак улазног ПДВ-а предузеће „А“ не може остварити за промет добара и услуга које су ослобођене плаћања ПДВ-а, у складу са чланом 32. став 4. Закона.

## Порески обвезник из БиХ се бави увозом и дистрибуцијом медицинске опреме, као и њиховим инсталирањем, одржавањем и сервисирањем у свим здравственим установама у БиХ. Приликом реализације тих послова сервисери, техничари и инжињери пореског обвезника користе хотелске услуге. Да ли порески обвезник има право на одбитак улазног пореза по фактурама за смјештај његових радника?

Уколико се у конкретном случају не ради о смјештају за пословне забаве, порески обвезник, уз испуњење услова из члана 63. Правилника, може одбити улазни ПДВ на фактурама за трошкове смјештаја запослених радника на службеном путовању.

## Порески обвезник „Б“ се бави производњом и прометом хемикалија. У процесу производње радници су непосредно изложени штетним дејствима хемикалија, те им се из тог разлога дневно даје одређена количина млијека. Порески обвезник „Б“ је набавку и потрошњу млијека за раднике регулирао интерним актом, а на основу закона којим се регулира заштита радника на радним мјестима са посебним условима рада. Да ли порески обвезник „Б“ може остварити право на одбитак улазног пореза исказаног на фактурама добављача за набавку млијека?

Уколико је актом предузећа који је донесен на основу закона којим се регулира заштита радника на раду прописана обавеза предузећа да се радницима који раде на радним мјестима са посебним условима рада, односно који су изложени штетним дејствима, врши подјела одређене количине млијека, те уколико предузеће води посебну евиденцију о набавци и утрошку тих добара, иста се могу сматрати добрима које предузеће користи у сврху пословања које врши.

У том случају, порески обвезник „Б“, уз испуњење услова прописаних чланом 32. Закона о порезу на додату вриједност и чланом 63. став 1. Правилника о примјени Закона о порезу на додату вриједност може остварити право на одбитак улазног пореза исказаног на фактурама добављача за набавку млијека.

Порески обвезник „А“ се бави експлоатацијом руде олова и цинка. Порески обвезник „А“ ангажирао је предузеће „Ц“ за асфалтирање оштећеног пута између пословних објеката који се налазе у ширем кругу рудника. Коловоз је био у толикој мјери оштећен да је било онемогућено кретање возила, механизације и радника између пословних објеката што је неопходно у свакодневном процесу производње. Да ли порески обвезник „А“ може остварити право на одбитак улазног пореза који му је обрачунат на фактурама за услугу асфалтирања оштећеног пута?

Уколико се ради о асфалтирању оштећеног пута у власништву пореског обвезника „А“ између пословних објеката, исти, уз испуњење услова прописаних чланом 32. Закона и 63. Правилника, може остварити право на одбитак улазног пореза који му је обрачунат на фактурама за услугу асфалтирања оштећеног пута.

Истовремено, уколико порески обвезник „А“ престане да испуњава услове за одбитак улазног пореза који је остварио по фактурама за услугу асфалтирања оштећеног пута, у року од десет година од момента почетка употребе истог, у обавези је да изврши исправку одбитка улазног пореза.

## Универзитет „X“ је у 2013. години регистрован као обвезник пореза на додату вриједност, са почетком ПДВ обавезе од 01. фебруара 2013. године. Основна дјелатност Универзитета „X“ је високо образовање, а што је, у смислу члана 24. став 1. тачка 4. Закона о порезу на додату вриједност, ослобођено од плаћања пореза на додату вриједност. Поред наведеног, Универзитет „X“ у оквиру свог пословног објекта, изнајмљује одређени број пословних простора, односно обавља дјелатност која подлијеже опорезивању порезом на додату вриједност, те на основу које је регистрован као обвезник пореза на додату вриједност. Универзитет „X“ мјесечно заприма фактуре које се односе на трошкове струје и воде. Да ли Универзитет „X“ може остварити право на одбитак улазног пореза по основу таквих фактура?

Обвезник Универзитет „X“, који истовремено обавља опорезиву дјелатност и дјелатност која је ослобођена од плаћања пореза на додату вриједност, може остварити право на сразмјерни одбитак улазног пореза у складу са чланом 33. став (1) Закона. Сразмјерни порески одбитак израчунава се примјеном  процента сразмјерног одбитка на износ улазног пореза умањеног за износ који обвезник нема право да одбије и умањен за износ који порески обвезник има право да у потпуности одбије, сходно члану 74. став 4. Правилника.

Одбици извршени на основу привременог сразмјерног дијела мијењају се на основу износа стварног промета, а ова се измјена за претходну годину врши најкасније путем пореске пријаве за мјесец март текуће године, у смислу одредби члана 74. став 5. Правилника.

## Да ли порески обвезник може користити право на одбитак улазног пореза по рачунима добављача за набавку амбалаже (пластичне кутије, стиропорске кутије, папирнате кесе) која се користи за паковање хране која се продаје у трговачким предузећима (малопродајама)?

Порески обвезник,  уз испуњење  свих  услова  из  члана  32.  Закона и  члана 63. Правилника,  може остварити  право на  одбитак улазног  пореза  исказаног  на рачунима добављача  за набавку  амбалаже  (пластичне кутије, стиропорске кутије, папирнате кесе) која се  користи за паковање хране у трговачким предузећима.

## Да ли постоји право на одбитак улазног ПДВ-а приликом набавке производа, брендираних логом, који ће порески обвезник без накнаде дијелити купцима уз куповину постојеће робе из његовог асортимана, а у сврху потпоре/унапређења продаје?

Давање одређених производа на којима је отиснут лого пореског обвезника без накнаде купцима уз куповину неког другог производа из продајног асортимана у циљу побољшања продаје, а према унапријед утврђеним правилима, представља споредни промет из члана 2а) Правилника, односно наведени промет чини јединствену испоруку при чему је основица за обрачун пореза на додату вриједност износ накнаде коју обвезник треба да прими за наведену јединствену испоруку. С тим у вези, порески обвезник може, уз испуњење услова прописаних чланом 32. Закона и чланом 63. став (1) Правилника, остварити право на одбитак улазног пореза обрачунатог приликом набавке производа на којима је отиснут лого пореског обвезника, а која ће порески обвезник даватибез накнаде уз куповину неког другог производа из продајног асортимана.

## Да ли постоји право на одбитак улазног ПДВ-а приликом набавке путничког возила, те трошкове одржавања и горива, када возило користе запослени радници (комерцијалисти) на терену?

Уколико порески обвезник набављено путничко возило користи искључиво за обављање своје пословне (опорезиве) дјелатности, у том случају исти има право на одбитак улазног пореза приликом набавке тог путничког возила, као и за набављено гориво, резервне дијелове и поправку тог аутомобила под претпоставком да су испуњени услови прописани чланом 32. Закона и чланом 63. Правилника.

Предметни порески обвезник је дужан да обезбиједи сву релевантну документацију као доказ да је возило коришћено искључиво у пословне сврхе и предочи је у поступку контроле, као и да води евиденцију о набавци горива, резервних дијелова и поправци возила, како би се у поступку контроле утврдило да ли је потрошња горива и поправка возила извршена у пословне сврхе.

# **ПОВРАТ ПДВ-А**

## На који начин страни држављанин може остварити право на поврат ПДВ на робу коју је купио у Босни и Херцеговини?

Физичка лица која немају стално мјесто пребивалишта у Босни и Херцеговини имају право на поврат ПДВ-а на робу коју купе у Босни и Херцеговини и изнесу је изван Босне и Херцеговине, осим на: минерална уља, алкохол и алкохолна пића и прерађевине од духана, сходно члану 54. Закона о порезу на додату вриједност.

Услови  и  начин поврата пореза на додату вриједност страним држављанима који износе добра купљена у Босни и Херцеговини, на која је плаћен ПДВ, изван царинског подручја Босне и Херцеговине прописани су и Инструкцијом о поврату пореза на додату вриједност страним држављанима, која је објављена на службеној интернет страници Управе за индиректно опорезивање.

Сходно наведеном, поступак остваривања права на поврат ПДВ страни држављанин покреће подношењем захтјева за поврат на обрасцу „ПДВ-СЛ-2“. Образац „ПДВ-СЛ-2“ попуњава обвезник-продавац, на захтјев купца-страног држављанина у 3 (три) примјерка, од којих оригинал и једну копију продавац даје купцу, а другу копију задржава у својој документацији. Продавац својим потписом и печатом овјерава образац „ПДВ-СЛ-2“.

Купац - страни држављанин је обавезан продавцу платити укупну вриједност испоручених добара, са обрачунатим порезом на додату вриједности и исти је у обавези при напуштању царинског подручја БиХ, дати царинској служби на увид купљена добра, оригиналне рачуне и попуњен образац „ПДВ-СЛ-2“ у оргиналу.

Према члану 7. Инструкције, царинска служба, прије овјере обрасца “ПДВ-СЛ-2”, дужна је утврдити да ли су испуњени слиједећи услови:

1. да су подаци из путне исправе истовјетни са подацима из обрасца „ПДВ-СЛ-2“,
2. да је роба дата на увид, истовјетна са робом наведеном у рачуну који је означен у обрасцу „ПДВ-СЛ-2“ као и да та роба није коришћена,
3. да је укупна вриједност робе са ПДВ-ом исказана на обрасцу „ПДВ-СЛ-2“ већа од 100 КМ,
4. да се роба износи прије истека рокаод три мјесеца од дана испоруке (куповине) у БиХ и
5. да је оригинал обрасца „ПДВ-СЛ-2“ овјерио и потписао продавац.

Ако  су  испуњени  сви  услови  из члана 7. ове Инструкције, царинска служба овјерава образац „ПДВ-СЛ-2“ потписом и печатом у доњем лијевом углу, те уноси датум преласка добара из царинског подручја БиХ. Оргиналне рачуне и овјерен образац “ПДВ-СЛ-2” царинска служба враћа купцу-страном држављанину. Царинска служба задржава за своје потребе копију обрасца “ПДВ-СЛ-2”, копију рачуна, као и копију путне исправе купца-страног држављанина.

Купцу или подносиоцу захтјева врши се поврат пореза на додату вриједност ако у року од три мјесеца од дана издавања рачуна достави оргинал обрасца “ПДВ-СЛ-2”, који је овјерен од стране Царинске службе, продавцу од кога је купљено добро.

Ако се овјерени образац “ПДВ-СЛ-2” доставља поштом, купац или подносилац захтјева доставља продавцу број рачуна у банци на који ће се извршити поврат плаћеног пореза на додату вриједност.

На основу овјереног оргинала обрасца “ПДВ-СЛ-2” продавац, када провјери да поднесени захтјев испуњава услове за поврат пореза, врши поврат плаћенег пореза на додату вриједност купцу или подносиоцу захтјева.

Поврат пореза на додату вриједност врши се у конвертибилним маркама, готовинском исплатом или уплатом на рачун у банци коју наведе купац или подносилац захтјева.

Ако је исплата у готовини продавац је обавезан да изврши поврат пореза на додату вриједност одмах, а ако се дозначава на рачун купца или подносиоца захтјева онда у року од 15 дана од дана пријема захтјева.

Купац или подносилац захтјева потписом на овјереном оригиналу обрасца “ПДВ-СЛ-2” потврђује пријем враћеног износа пореза на додату вриједност у готовом новцу.

## Страни држављанин је купио аутомобилске гуме у БиХ. С обзиром да је монтажа аутомобилских гума бесплатна, продавац (порески обвезник) је исте одмах монтирао на аутомобил купца. Страни држављанин (купац) се обратио продавцу захтјевом за поврат ПДВ, те је продавац уредно попунио образац „ПДВ-СЛ-2“. Да ли страни држављанин може остварити право на поврат ПДВ за аутомобилске гуме ако су исте већ монтиране на аутомобил?

Не може се извршити поврат ПДВ за аутомобилске гуме ако су исте већ монтиране на аутомобил, јер се исте од момента монтирања сматрају саставним дијелом тог аутомобила, а не сматрају се добрима која се износе у пртљагу у складу са чланом 3. Инструкције, те се исте не сматрају као роба која није коришћена, што значи да није испуњен један од предуслова да би царинска служба извршила овјеру обрасца „ПДВ-СЛ-2“, те самим тим извршио поврат ПДВ како је то прописано чланом 7. став 1. тачка 2. Инструкције.

Нисам држављанин БиХ, односно у питању је физичко лице које је за вас странац, и купио сам одређену робу, у радњи у Бијељини, која прелази износ од 100,00 КМ. Затражио сам да ми се одраде папири за поврат ПДВ-а страном држављанину, али од стране запослених сам обавијештен да сада за њих ради одређена агенција која у њихово име посредује и враћа ПДВ страним држављанима и за то узима провизију од 40%. Обраћам Вам се за захтевом да ми се појасни поступак поврата ПДВ путем оператера.

Физичка лица која немају стално мјесто пребивалишта у Босни и Херцеговини имају право на поврат ПДВ-а на робу коју купе у Босни и Херцеговини и изнесу је изван Босне и Херцеговине, осим на: минерална уља, алкохол и алкохолна пића и прерађевине од духана, сходно члану 54. Закона о порезу на додату вриједност.

Чланом 97. став (1) Правилника прописано је да се Захтјев за поврат ПДВ-а подноси на обрасцу „ПДВ-СЛ-2“ – захтјев страног држављанина за поврат, који је одштампан уз овај правилник и чини његов саставни дио.

Поступак остваривања права на поврат ПДВ страни држављанин покреће подношењем захтјева за поврат на обрасцу “ПДВ-СЛ-2“. Образац “ПДВ-СЛ-2“ попуњава обвезник - продавац, на захтјев купца - страног држављанина у 3 (три) примјерка, од којих оригинал и једну копију продавац даје купцу, а другу копију задржава у својој документацији. Продавац својим потписом и печатом овјерава образац “ПДВ-СЛ-2“.

Међутим, чланом 97. став (2) Правилника прописано је да изузетно од става (1) овог члана, захтјев за поврат ПДВ-а може се поднијети и на документу оператера којег је продавац прије продаје добара овластио за поврат ПДВ-а страном држављанину, под условом да тај документ садржи све податке које садржи "ПДВ-СЛ-2" образац.

Оператером се сматра лице регистровано за плаћање ПДВ-а, пријављено УИО за обављање ове врсте дјелатности, а које посједује потпуни систем за непосредно провођење поступка поврата ПДВ-а страним држављанима у електронском облику.

У складу са чланом 104. став (6) Правилника, ако се поврат ПДВ-а страном држављанину врши путем оператера, сходно се примјењују одредбе овог правилника, с тим да оператер има право наплатити накнаду (провизију), тако да страном држављанину враћа укупан износ ПДВ-а умањен за износ накнаде (провизију) оператера. Оператер доставља продавцу потврду да је извршио поврат ПДВ страном држављанину, а продавац дозначава поврат укупног износа ПДВ-а на рачун оператера.

Позитивним законским прописима из области пореза на додату вриједност је дозовољено да се поврат пореза на додату вриједност страним држављанима може покренути подношењем захтјева за поврат на обрасцу “ПДВ-СЛ-2“ или путем документа оператера којег је продавац прије продаје добара овластио за поврат ПДВ-а, дакле продавац се може опредијелити за било који начин, те уколико се опредијели за оператера, тај документ оператера треба да садржи све податке које садржи "ПДВ-СЛ-2" образац. У овом случају је видљиво да се продавац из БиХ опредјелио за оператера и да користи услуге оператера за поврат ПДВ-а.

Уједно напомињемо да уколико Вам царинска служба БиХ утврди да испуњавате услове за поврат, овјери образац, у конкретном случају оператера, потписом и печатом, у том случају купац страни држављанин може остварити право на поврат плаћеног ПДВ-а путем оператера.

# **ПОРЕСКА ФАКТУРА**

## Предузеће у свом софтверском систему израђује пореске фактуре са скенираним потписом овлашћеног лица и скенираним печатом, те исте доставља купцима. Међутим, одређени број купаца предузећу враћа наведене фактуре, захтијевајући да исте буду оригинално потписане и овјерене од стране овлашћеног лица. Да ли су наведене фактуре, са скенираним потписом и печатом, исправне са становишта Закона о порезу на додату вриједност и Правилника о примјени Закона о порезу на додату вриједност?

Елементи које мора садржавати пореска фактура прописани су чланом 107. став (1) Правилника. Наведеним чланом Правилника није прописано да фактура мора садржавати печат и потпис, што значи да иста не мора бити потписана и овјерена.

Порески обвезник може издавати пореску фактуру и у електронској форми, са скенираним потписом и печатом, под условом да иста садржи све елементе прописане чланом 107. Правилника.

## Предузеће је регистровано за продају половних возила и рент-а цар. Приликом увоза аутомобила, који је био намјењен за даљу продају, на исти је плаћена царина и ПДВ и извршен одбитак улазног пореза по наведеном основу. Наведени аутомобил је у књиговодственој евиденцији књижен као роба у складишту. Након неког времена је одлучено да се предметни аутомобил користи у сврхе rent-а car-а у склопу пословања предузећа. Да ли је за наведене сврхе потребно издати интерну фактуру са излазним ПДВ-ом?

Сходно наведеном, интерна фактура се издаје у случају употребе добара у ванпословне сврхе сходно члану 109. Правилника, а у вези са чланом 5. став (1) Закона. Обзиром да ви као обвезник изнајмљујете наведене аутомобиле, тј. користите наведена добра у ваше пословне (опорезиве) сврхе, сходно томе нисте дужни у том случају издати интерну фактуру.

## Предузеће А које се бави производњом и продајом опеке, у циљу повећања продаје властитих производа са купцима уговара могућност остварења рабата уколико купци остваре куповину предвиђене количине готових производа и уколико измире све своје обавезе према предузећу А. Уколико купци остваре услове за остварење рабата, предузеће А купцима издаје књижна одобрења којима их финансијски одобрава за одређени проценат, без накнадног издавања готових производа. Овако издата књижна одобрења у свом рачуноводству књиже се по примитку обавијести од купца да су умањили свој улазни ПДВ. Пошто је услов за остварење оваквих рабата измирење обавеза према предузећу А, књижењем одобрења купци предузећа А долазе у претплату. Да ли на тако настале претплате треба издати авансне фактуре са обрачунатим ПДВ-ом?

Сходно наведеном, уколико износи “претплате” који су како наводите, посљедица издавања књижних одобрења којима се купцима одобрава рабат након извршеног промета, неће бити враћени купцима, него ће бити искоришћени као накнаде за будуће испоруке, предузеће је у обавези за наведени износ, у смислу члана 110. став 1. Правилника пореску фактуру са обрачунатим ПДВ-ом, са назнаком “фактура-аванс”. У случају да до испоруке дође у истом пореском периоду, не испоставља се “фактура-аванс”, него пореска фактура за редовну испоруку добара, сходно члану 110.став (5) Правилника.

**РЕГИСТРАЦИЈА ЗА ПДВ И ПРЕСТАНАК РЕГИСТРАЦИЈЕ**

Да ли необвезник који је до 30.11.2023. остварио промет 40 000,00 КМ, а у току децембра 2023. године оствари промет у износу 20 000,00 КМ и даље није обавезан да се пријави у систем ПДВ-а ?

Парламентарна скупштина Босне и Херцеговине усвојила је Закон о измјени Закона о порезу на додату вриједност, којим се у члану 57. став (1) Закона праг опорезивања повећава са 50.000,00 КМ на 100.000,00 КМ.

У „Службеном гласнику БиХ“, бр. 80/23 од 24.11.2023. године објављена је наведена измјена закона и иста ступа на снагу осмог дана од дана објављивања у Службеном гласнику, односно 02.12.2023. године.

С тим у вези, када је у питању регистрација обвезника напомињемо да се поступак регистрације и уписа у Јединствени регистар обвезника индирекних пореза проводи по прописима који важе у тренутку подношења захтјева за регистрацију. Стога, лица која су остварила опорезиви промет у износу већем од 50.000,00 КМ и поднесу захтјев за упис и регистрацију у Јединствени регистар обвезника индиректних пореза прије ступања на снагу Закона о измјенама Закона о ПДВ, поступак регистрације ће бити рјешаван по прописима који су важили у тренутку покретања истог.

Међутим, уколико је лице до 30.11.2023. остварило промет од 40 000,00 КМ, а након 02.12.2023. године (након ступања на снагу Закона о измјенама Закона о порезу на додату вриједност) оствари промет у износу 20 000,00 КМ, то значи да је након ступања на снагу Закона о измјенама Закона о порезу на додату вриједност исти остварио промет од 60.000,00 КМ, те није прешао праг опорезивања од 100.000,00 КМ и није дужан поднијети захтјев за регистрацију по основу ПДВ-а.

Пословна јединица страног друштва на територији ФБиХ је остварила праг за улазак у систем ПДВ-а, па нас интересује на који начин исту регистровати за ПДВ?

Уколико лице из иностранства врши опорезиви промет на територији БиХ сходно члану 3. Закона обвезник плаћања ПДВ-а за промет извршен у БиХ је порески заступник из БиХ, кога одреди лице из иностранства које врши промет у БиХ, у складу са чланом 13. став (1) тачка 2. Закона.

За правно лице које нема сједиште у БиХ, а остварује опорезиви промет у БиХ, није предвиђена могућност регистрације његове пословне јединице у БиХ у смислу Закона о порезу на додату вриједност. Наиме, пословна јединица нема статус лица. У Јединствени регистар обвезника индиректних пореза по основу ПДВ уписује се страно лице које именује пореског пуномоћника који има сједиште у Босни и Херцеговини.

Одредбама члана 60. Закона, као и члана 8. Правилника о регистрацији и упису у Јединствени регистар обвезника индиректних пореза, који регулишу регистрацију лица са сједиштем у иностранству која врше промет добара и услуга у Босни и Херцеговини, није прописан праг као услов за обавезу регистрације, што значи да сама чињеница да лице са сједиштем у иностранству врши промет добара и услуга у Босни и Херцеговини намеће обавезу регистрације путем пореског пуномоћника.

Порески обвезник жели да изађе из ПДВ система из разлога сто не остварује опорезиви промет изнад прописаног опорезивог прага од 100.000,00 КМ. Да ли треба подносити захтјев за електронски потпис?

Порески обвезник који је у претходној календарској години остварио опорезиви промет мањи од законом прописаног прага опорезивања, може по наведеном основу поднијети захтјев за престанак регистрације, осим у случају да је регистрован за добровољну регистрацију сходно члану 44. Закона, а није истекао рок од 5 година (60 мјесеци) за који има обавезу плаћања ПДВ- а. Уз захтјев је дужан да достави детаљно објашњење разлога престанка регистрације с потребним прилозима (рачуноводствени искази, биланс стања, биланс успјеха и сл.), пописне листе свих добара на залихама и капиталних добара, доказ о плаћању припадајуће административне таксе (10,00 КМ за поднесак и 10,00 КМ за издавање рјешења), да врати оригинално увјерење о регистрацији које му је Управа претходно издала, као и да поступи према осталим одредбама члана 38. Правилника о регистрацији и упису у Јединствени регистар обвезника индиректних пореза.

Сходно наведеном, док се не донесе рјешење о престанку регистрације и брисању из Регистра, односно рјешење о одузимању ИД броја, порески обвезник који је поднио захтјев за престанак регистрације по основу оствареног промета испод прага опорезивања, дужан је да обрачунава ПДВ и подноси ПДВ пријаве у складу са одредбама члана 38. и 39. Закона.

Један порески обвезник – преудзетник затвара радњу а други предузетник у истом пословном простору ће наставити да обавља исту дјелатност. Пореска управа ентитета ће другом предузетнику додијелити ПИБ/ЈИБ претходног предузетника који престаје са радом. На који начин извршити престанак регистрације за ПДВ првог предузетника и регистровати за ПДВ другог предузетника?

Чланом 24. став (2) Правилника о регистрацији и упису у Јединствени регистар обвезника индиректних пореза прописано је да лицу које наставља обављати исту дјелатност као претходни обвезник на основу акта надлежног органа у истом пословном простору и којем је надлежна пореска управа ентитета или Брчко Дистрикта БиХ додијелила исти ПИБ/ЈИБ, УИО додјељује идентификациони број претходног обвезника.

Сходно члану 28. Правилника у случају када једно физичко лице - предузетник, регистровани обвезник ПДВ-а, престане са обављањем дјелатности по рјешењу надлежног органа, а у истом пословном простору наставља да обавља исту дјелатност други предузетник који ће поднијети захтјев за регистрацију по основу ПДВ-а, а под условом да је истом надлежна пореска управа ентитета или Брчко Дистрикта БиХ додијелила ПИБ/ЈИБ претходног обвезника, почетак регистрације код новог ПДВ обвезника утврђује се наредног дана у односу на дан престанка регистрације претходног обвезника. Обвезник који престаје са обављањем дјелатности, као и предузетник који наставља са обављањем исте дужни су Управи истовремено поднијети захтјев за престанак регистрације, односно захтјев за регистрацију по основу ПДВ-а.

Сходно наведеном, како се ради о физичким лицима предузетницима, који су као самостална лица обвезници сходно члану 12. Закона о порезу на додату вриједност, то предузетник који престаје са радом подноси захтјев за престанак регистрације, а предузетник који почиње са радом подноси захтјев за регистрацију по основу ПДВ-а. Уколико ће нови предузетник наставити обављати исту дјелатност као претходни обвезник на основу акта надлежног органа у истом пословном простору и уколико ће му надлежна пореска управа ентитета додијелити исти ПИБ, у том случају ће му УИО додјелити идентификациони број претходног обвезника, а почетак регистрације истом ће се утврдити наредног дана у односу на дан престанка регистрације претходног обвезника. У том случају оба истовремено подносе захтјев за престанак регистрације, односно захтјев за регистрацију по основу ПДВ-а.